KOMISIJAS ZIŅOJUMS EIROPAS PARLAMENTAM UN PADOMEI

Sešpadsmitais gada ziņojums (2021. gads) par Savienības palīdzības īstenošanu saskaņā ar Padomes 2006. gada 27. februāra Regulu (EK) Nr. 389/2006, ar ko izveido finansiāla atbalsta instrumentu, lai veicinātu Kipras turku kopienas ekonomisko attīstību

1.Ievads

Padomes Regula (EK) Nr. 389/2006 (turpmāk “Atbalsta regula”) ir Kipras turku kopienai (“KTK”) sniegtās palīdzības pamats un paredz ikgadēju ziņošanu Padomei un Eiropas Parlamentam.

2.Palīdzības programmas plānošana

Laikposmā no 2006. gada līdz 2021. gada beigām darbībām Atbalsta regulas ietvaros tika plānots piešķirt 623 miljonus EUR. 2021. gada rīcības programmai 2021. gada decembrī atvēlētā summa bija 30,7 miljoni EUR . No daudzgadu finanšu shēmas (DFS) 2021.–2027. gadam programmai tiek nodrošināts stabils ikgadējs finansējums daudzgadu perspektīvā. Taču palīdzības programma pēc būtības ir ārkārtēja pārejas programma, kuras mērķis ir sagatavoties vai, atkarībā no situācijas, veicināt acquis communautaire pilnīgu piemērošanu Kipras Republikas apgabalos, kurus Kipras Republikas valdība faktiski nekontrolē, pēc Kipras problēmas atrisināšanas, un gan Atbalsta regula, gan Padomes Regula (ES, Euratom) 2020/2093 , ar ko nosaka DFS, pieļauj pārskatīšanu, ja tiktu panākta atkalapvienošanās.

3.Īstenošanas mehānismi

Programma tiek īstenota tajos Kipras Republikas apgabalos, kurus Kipras Republikas valdība faktiski nekontrolē un kuros acquis piemērošana ir uz laiku apturēta saskaņā ar Pievienošanās līguma 10. protokolu. Palīdzība tiek īstenota, izmantojot tiešo un netiešo pārvaldību.

Komisija īsteno šo programmu unikālos politiskos, juridiskos un diplomātiskos apstākļos. Šādas palīdzības piešķiršana nenozīmē, ka apgabalos atzīst jebkuru citu valsts iestādi, kas nav Kipras Republikas valdība. Lai īstenotu šo programmu, vienlaikus ievērojot pareizas finanšu pārvaldības principus, ir jāveic ad hoc pasākumi. Parastos apstākļos ES finansēto atbalsta programmu tiesiskais regulējums attiecībā uz palīdzības attīstību tiktu noteikts nolīgumos ar saņēmējvalsts valdību. Kipras turku kopienai paredzētās palīdzības gadījumā šādus nolīgumus nevar noslēgt. Komisijas atbildības jomā ietilpst objektīvā riska pārvaldība un mazināšana, un pieņemtie pasākumi ietver līgumu intensīvu uzraudzību un atbalsta sniegšanu saņēmējiem, pārskatītus maksājumu nosacījumus un piesardzīgu pieeju bankas garantiju izmantošanai. Ievērojama daļa palīdzības tiek sniegta dotāciju veidā, un tam ir vajadzīga resursietilpīga pārvaldība.

Lai nodrošinātu ietekmi, KTK ir jābūt pilnībā iesaistītai darbā, kura mērķis ir sagatavoties acquis īstenošanai, ņemot vērā tās atlikšanas atcelšanu saskaņā ar 10. protokolu pēc noregulējuma panākšanas.

Tajos Nikosijas apgabalos, kas faktiski netiek kontrolēti, programmas darba grupa strādā ar ES programmas atbalsta biroja starpniecību. Arī Komisijas pārstāvniecība Kiprā rīko sanāksmes, seminārus un preses konferences un informē Kipras sabiedrību visā salā, tostarp par atbalsta programmu. Papildus tam darbojas atbalsta programmas finansētais ES informācijas punkts, kurš īsteno dažādus komunikācijas un pamanāmības veicināšanas pasākumus, sniedzot informāciju par ES politiku, prioritātēm un darbībām KTK atbalstam, kā arī popularizējot Eiropas kultūru.

4.Īstenošana pārskata periodā

4.1.Vispārējs pārskats

Komisija turpina īstenot Atbalsta regulu, kuras vispārējais mērķis ir atbalstīt atkalapvienošanos. Ja tiek panākts visaptverošs Kipras problēmas noregulējums, Padome, pamatojoties uz Komisijas priekšlikumu, vienbalsīgi lemj par regulā nepieciešamajiem grozījumiem.

2021. gadā veikto darbību ietvaros tika turpināti vairāki jau iesākti sekmīgi projekti, piemēram, ES stipendijas un uzticēšanās veicināšanas pasākumi, ar ko tiek atbalstīta Kultūras mantojuma tehniskā komiteja un Komiteja bezvēsts pazudušo jautājumos. Ar īpašu mehānismu tika turpināta divkopienu tehnisko komiteju iniciatīvu finansēšana.

Dotāciju atbalsts joprojām ir nozīmīga programmas daļa. Gatavojoties noregulējuma panākšanai, lielāka palīdzība tika sniegta svarīgākajām ekonomikas nozarēm, izmantojot privātā sektora, lauku apvidu un cilvēkresursu attīstīšanai paredzētos projektus. Turpinājās darbs, kura mērķis ir panākt jūtamu uzlabojumu dzīvnieku slimību izskaušanā un pārtikas nekaitīguma nodrošināšanā.

Komisija 2021. gada aprīlī pieņēma divus tiesību aktus — Regulu (ES) 2021/591 par Halloumi/Hellim ierakstīšanu Aizsargāto cilmes vietas nosaukumu (ACVN) un aizsargāto ģeogrāfiskās izcelsmes norāžu reģistrā un Lēmumu (ES) 2021/586, kas atļauj Halloumi/Hellim tirdzniecību pāri Zaļajai līnijai, tiklīdz ražotāji Kipras turku daļā saskaņos savus ražošanas standartus ar ES dzīvnieku veselības un pārtikas nekaitīguma standartiem. Kopš 2021. gada 1. oktobra vienīgi Halloumi/Hellim, kas ražots Kiprā pēc tradicionālās receptes, drīkst laist ES tirgū ar šādu nosaukumu. Pēc tam tika sākta virkne atbalsta pasākumu, lai veicinātu ar ACVN Halloumi/Hellim saistīto tiesību aktu kopumu īstenošanu Kipras turku kopienā.